Trebević

Trebević je planina u jugoistočnom dijelu Bosne i Hercegovine. Smještena je jugoistočno od Sarajeva i preko Malog i Velikog Stupnja (1522 m) nadovezuje se na Jahorinu. Najviši vrh je Sofe (1628 m).

Trebević predstavlja turistički i rekreativni centar, koji je u ratu u Bosni i Hercegovini dosta uništen. S ovim izletištem grad je povezan asfaltnim putem i žičarom, koja je ponovo puštena u rad 6. aprila 2018, dužine 1700 m. Iz grada je preko Vraca povezan zavojitom cestom, do planinarskog doma (1100 m), bob-staze i žičare i do kompleksa Brus (1150 m). Nakon Brusa je lošom asfaltnom cestom povezan s Jahorinom.

Zbog konfiguracije terena ovdje je izgrađena kombinovana staza za bob i sankanje, gdje su održana takmičenja u ovim disciplinama za vrijeme Zimskih olimpijskih igara 1984.

Na 1566 m, blizu vrha, 1975. izgrađen je telekomunikacioni toranj visine 60 m, telekomunikacioni čvor za Sarajevo i predajnik za nekoliko RTV stanica.Trebević - sarajevo.travel

 Ime planine 
Naziv Trebević je slavenskog porijekla i označava deminutiv slavenskog glagola trebiti, trijebiti, koji je u svakodnevnom govornom jeziku zamijenjen glagolima žrtvovati, uništavati. Trebević vodi porijeklo od izraza Trebišta, pod kojim se u staroslavenskom jeziku označavao žrtvenik. Iz toga bi se moglo zaključiti da su neka mjesta na Trebeviću, najvjerovatnije vrhovi u prvo vrijeme po doseljavanju Slavena služili kao prostor na kome je stanovništvo slavenskog porijekla izvodilo paganske obrede u kojima se između ostalog primjenjivalo i ritualno žrtvovanje.

 Zaštićeno područje - Zaštićeni pejzaž  
Trebević od 1954. godine ima određeni karakter pravne zaštite u kategoriji park–šuma. Prostor Trebevića odlikuje visok stepen biološke, pedološke i geološke raznolikosti. Na sjednici Skupštine Kantona Sarajevo, održanoj 9. aprila 2014. godine, usvojen je Zakon o proglašenju Zaštićenog pejzaža "Trebević". Ovo područje je podijeljeno u tri zaštićene zone površine 400 ha. Prva zona, nukleus, je zona stroge zaštite, obuhvata 55,40 ha, druga (puffer) 294 ha, a treća, tranzicijska zona, 50,80 hektara. Primarna svrha uspostave zaštićenog pejzaža (parka prirode) je očuvanje i unaprijeđenje svih elemenata fizičko-geografskog i biološkog diverziteta u zoni zaštićenog područja.Kantonalna javna ustanova za zaštićena prirodna područja - Zaštićeni pejzaž Trebević

 Zaštićeno područje - Park prirode 
Drugo zaštićeno područje na Trebeviću nalazi se na dijelu Trebevića koji administrativno pripada Republici Srpskoj, sa 
slijedećim karakteristikama:
 zaštićeno je područje od: 2022. godine
 IUCN kategorija zaštićenog područja: V - Zaštićeni pejzaž (Park prirode prema zakonodavstvu RS)
 površina: 5036,37 ha
 režim zaštite: 
-II stepena (762,73 ha) primijenjuje se na prostoru kanjona rijeka Paljanske i Mokranjske Miljacke, zatim granicama odjela i odsjeka u okviru Jahorinskog i Romanijskog šumskoprivrednog područja.

-III stepena (4.273,64 ha)
 upravljač: Javna ustanova sa sjedištem u Istočnom Sarajevu. Ministarstvo poljoprivrede, šumarstva i vodoprivrede upravlja i gazduje šumama i šumskim zemljištem
 mjesto: Istočno Sarajevo

Sredstva za zaštitu i razvoj parka prirode obezbjeđuju se iz budžeta grada Istočno Sarajevo, budžeta jedinica lokalne samouprave i drugih izvora u skladu sa Zakonom.

 Također pogledajte 
 Sarajevska žičara
 Olimpijska staza za bob i sankanje Trebević

 Reference 

Kategorija:Zaštićeni pejzaži u Bosni i Hercegovini
Kategorija:Turističke atrakcije u Bosni i Hercegovini
Kategorija:Zaštićena područja osnovana 2004.